原易
作者：林景熙
朝代：宋

paragraphs: 滎河通崑源，古出龍馬瑞。
包犧真天人，一見測其秘。
八卦已支離，重爲六十四。
爻象互立名，繫辭發洙泗。
盡洩元氣藏，柯葉布文字。
有如木生癭，箋註漫百氏。
燋龜與揲草，何能解人意。
及滋天下疑，反以二物具。
方寸不自靈，柄爲冥漠據。
弧矢啟戰爭，書契長奸僞。
緬思未畫前，標枝無一事。
日月自循環，全易在天地。
所以負苓人，因之發長喟。